PMIndiaData/PMIndiaSum huggingface dataset:
ஹல்த்வானியில் பல திட்டங்களை தொடங்கி வைத்து பிரதமர் ஆற்றிய உரை

பாரத் மாதா கி ஜே! பாரத் மாதா கி ஜே! உத்தராகண்ட் ஆளுநர் குர்மித் சிங் ஜி அவர்களே, முதல்வர் திரு. புஷ்கர் சிங் தாமி ஜி அவர்களே, மத்திய அமைச்சர்களே, உத்தராகண்ட் அமைச்சர்களே, எம்.பி.க்கள், எம்.எல்.ஏ.க்களே, குமாவ் சகோதார, சகோதரிகளே! அனைவருக்கும் வணக்கம்! நண்பர்களே, குமாவ்வுடன் எனக்கு நீண்ட கால தொடர்பு உள்ளது. உத்தராகண்ட் மக்களின் வலிமை, இந்த தசாப்தத்தை உத்தராகண்டின் தசாப்தமாக மாற்றும். உத்தராகண்டின் நவீன உள்கட்டமைப்பு வளர்ந்து வருகிறது, சார் தாம் திட்டம், புதிய ரயில்பாதைகள் உருவாக்கப்படுவது ஆகியவை இந்த தசாப்தத்தை உத்தராகண்டின் தசாப்தமாக மாற்றும். புனல்மின் திட்டம், தொழில் சுற்றுலா, இயற்கை வேளாண்மை, சாலை இணைப்பு போன்றவற்றால் உத்தராகண்ட் வளர்ச்சி அடைந்து வருகிறது. மலைப்பிராந்தியங்கள், வளர்ச்சி அடையாமல் வைக்கப்பட்டிருந்தது. தற்போது அவற்றின் வளர்ச்சிக்காக அயராது பாடுபட்டு வருகிறோம். வளர்ச்சி மற்றும் வசதி இல்லாத காரணத்தால் இந்த பிராந்தியத்திலிருந்து பலர் இடம் பெயர்ந்து சென்றனர். சப்கா சாத், சப்கா விகாஸ் என்ற உணர்வுடன் அரசு உழைத்து வருகிறது. உத்தம்சிங் நகரில் ரிஷிகேஷ் எய்ம்ஸ் துணை மையம், பித்தோராகரில் ஜெகஜீவன் ராம் மருத்துவக் கல்லூரி, ஆகியவற்றுக்கு தற்போது அடிக்கல் நாட்டப்பட்டுள்ளது. அவை மாநிலத்தின் உள்கட்டமைப்பை வலுப்படுத்தும். இன்று தொடங்கப்பட்ட திட்டங்கள் மாநிலத்தின் இணைப்பை மேம்படுத்தும். . நண்பர்களே, கடந்த காலத்தின் பற்றாக்குறை மற்றும் இடையூறுகள் தற்போது வசதிகளாகவும், நல்லிணக்கமாகவும் மாற்றப்பட்டு வருகின்றன. கடந்த 7 ஆண்டு காலத்தில் வீடு தோறும் குடிநீர், கழிவறைகள், உஜ்வாலா திட்டம், பிரதமர் அன்ன யோஜனா திட்டங்கள் மூலம் பெண்களின் வாழ்க்கையில் புதிய வசதிகளும், கண்ணியமும் ஏற்பட்டுள்ளது. அரசு திட்டங்களில் தாமதம் என்பது முந்தைய அரசுகளின் நிரந்தரமான முத்திரையாக இருந்தது. லக்வார் திட்டம் முதலில் 1976-ல் திட்டமிடப்பட்டது. ஆனால், 46 ஆண்டுகளுக்கு பின்னர் தற்போது அதற்கு அடிக்கல் நாட்டப்பட்டுள்ளது. சகோதர, சகோதரிகளே! கங்கோத்ரியிலிருந்து கங்கா சாகர் வரையிலான இயக்கத்தில் அரசு ஈடுபட்டுள்ளது. கழிவறைகள், சிறந்த கழிவுநீர் அகற்றும் திட்டங்கள், நவீன தண்ணீர் சுத்திகரிப்பு வசதிகள் ஆகியவற்றால் கங்கையில் கலக்கும் கழிவுநீர் வெகுவாக குறைந்துள்ளது. இன்று தில்லி மற்றும் டேராடூனில் உள்ள அரசுகள் அதிகார மோகம் கொண்டவையல்ல, சேவை உணர்வு கொண்டவை. நண்பர்களே! எல்லை மாநிலங்களாக இருந்தபோதிலும் பாதுகாப்புத் தொடர்பான தேவைகள் இங்கு புறக்கணிக்கப்பட்டு வந்தன. தற்போது, ஊடுருவுபவர்கள் மற்றும் பயங்கரவாதிகளுக்கு தகுந்த பதிலடி கொடுக்கும் வகையில், தேவையான ஆயுதங்கள் வழங்கப்பட்டு வருகின்றன. உத்தராகண்டில் வளர்ச்சியின் வேகத்தை விரைவுப்படுத்த மத்திய அரசு விரும்புகிறது. மக்களின் ஒவ்வொரு தேவையையும் நிறைவேற்றுவது எங்களது கடமை. வளர்ச்சி திட்டங்களுக்காக உங்களுக்கும், உத்தராகண்டிற்கும் மீண்டும் வாழ்த்துக்கள். உத்தராகண்ட் மக்களுக்கு புத்தாண்டு வாழ்த்துக்களை தெரிவித்துக் கொள்ள விரும்புகிறேன். பாரத் மாதா கி ஜே! பாரத் மாதா கி ஜே! மிக்க நன்றி! மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1786377
திரு ஆச்சாரியா வினோபா பாவேவின் பிறந்தநாளை முன்னிட்டு பிரதமர் அவருக்கு மரியாதை

திரு ஆச்சாரியா வினோபா பாவேவின் பிறந்தநாளை முன்னிட்டு பிரதமர் திரு நரேந்திர மோடி அவருக்கு புகழாரம் சூட்டியுள்ளார். பிரதமர் வெளியிட்டுள்ள தொடர் சுட்டுரைச் செய்திகளில் தெரிவித்திருப்பதாவது: “தீண்டாமைக்கு முற்றிலும் எதிரானவர், இந்திய விடுதலை குறித்த தமது உறுதித்தன்மையில் மாற்றுக்கருத்து இல்லாதவர், அகிம்சையில் தீவிர நம்பிக்கை கொண்டிருந்தவர் மற்றும் ஆக்கபூர்வமான பணிகளை மேற்கொள்பவர் என்று மகாத்மா காந்தியால் வர்ணிக்கப்பட்டவர். அவர் ஒரு சிறந்த சிந்தனையாளர். திரு ஆச்சாரியா வினோபா பாவேவின் பிறந்தநாளை முன்னிட்டு அவருக்கு மரியாதைகள். இந்தியா சுதந்திரம் அடைந்த பிறகு உயரிய காந்திய சிந்தனைகளை திரு ஆச்சாரியா வினோபா பாவே முன்னெடுத்துச் சென்றார். ஏழைகள் மற்றும் பின்தங்கிய மக்களின் வாழ்க்கை தரம் மேம்படுத்தப்படுவதை உறுதி செய்வதை அவரது மக்கள் இயக்கங்கள் நோக்கமாகக் கொண்டிருந்தன. ஒன்றிணைந்த மனநிலை குறித்த அவரது வலியுறுத்தல் பல தலைமுறையினருக்கு தொடர்ந்து எழுச்சியூட்டும்.”
சட்டீஸ்கர் மாநில நிறுவன தினம் – பிரதமர் வாழ்த்து

சட்டீஸ்கர் மாநில நிறுவன தினத்தை முன்னிட்டு அம்மாநில மக்களுக்கு பிரதமர் திரு. நரேந்திர மோடி வாழ்த்து தெரிவித்துள்ளார் “இயற்கை அழகும் அன்பான மக்களையும் கொண்ட சட்டீஸ்கர் மாநிலத்தின் வளர்ச்சி மிகவும் நெகிழவைக்கிறது. அம்மாநில நிறுவன தினத்திற்கு எனது வாழ்த்துக்கள்”, என்று பிரதமர் கூறியுள்ளார். •••••
குஜராத் மாநிலம் வாசாதில் உள்ள இந்திய மண் மற்றும் நீர்ப் பாதுகாப்பு ஆராய்ச்சி மையத்தின் 4.64 ஹெக்டேர் நிலத்தை தேசிய நெடுஞ்சாலை ஆணையத்திற்கு மாற்றித்தர மத்திய அமைச்சரவை ஒப்புதல்

குஜராத் மாநிலம் ஆனந்த் மாவட்டத்தில் வாசாதில் உள்ள வேளாண் ஆராய்ச்சி இந்திய மையத்தின் இந்திய மண் மற்றும் நீர்ப் பாதுகாப்பு ஆராய்ச்சி மையத்தின் 4.64 ஹெக்டேர் (46, 384 சதுர மீட்டர்) நிலத்தை தேசிய நெடுஞ்சாலை ஆணையத்திற்கு மாற்றித்தர பிரதமர் திரு. நரேந்திர மோடி தலைமையிலான மத்திய அமைச்சரவை இன்று ஒப்புதல் அளித்தது. தேசிய நெடுஞ்சாலை 8 – ல் அகமதாபாத் – வடோதரா நெடுஞ்சாலைப் பகுதியை ஆறுவழிச் சாலையாக மாற்றி விரிவு படுத்துவதற்காக இந்த நிலம் ரூ. 12.67 கோடி விலைக்கு மாற்றத் தரப்படுகிறது. தேசிய நெடுஞ்சாலை 8 வடோதரா மற்றும் அகமதாபாத்தை இணைக்கும் முக்கிய நெடுஞ்சாலையாகும். அகமதாபாத் – வடோதரா பகுதியை ஆறு வழிப்பாதையாக மாற்றி விரிவுபடுத்துவதற்காக தேசிய நெடுஞ்சாலை ஆணையத்திற்கு இந்த நிலம் மாற்றித் தரப்படுகிறது. இதனால் இந்தப் பகுதி பயன் அடைந்து அடிப்படை வசதி, போக்குவரத்து, தொலைத்தொடர்பு, வேலைவாய்ப்பு உற்பத்தி போன்ற பல வாய்ப்புகளை உயர்த்தும். வளர்ச்சி வேகத்தை விரைவுபடுத்துவதற்கான அரசின் அடிப்படை வசதி திட்டத்தின் ஒரு பகுதியாக இந்த முடிவு எடுக்கப்பட்டுள்ளது.
எட்டாவது பிரிக்ஸ் உச்சிமாநாடு, முதலாவது பிரிக்ஸ்-பிம்ஸ்டெக் அணுகலுக்கான உச்சிமாநாடு நடைபெறவுள்ளதை ஒட்டி பிரதமரின் அறிக்கை

கோவாவில் 2016 அக்டோபர் 15-16 தேதிகளில் நடைபெறவுள்ள எட்டாவது பிரிக்ஸ் உச்சிமாநாடு, முதலாவது பிரிக்ஸ்-பிம்ஸ்டெக் அணுகலுக்கான உச்சிமாநாட்டில் பிரதமர் திரு. நரேந்திர மோடி பங்கேற்கவிருக்கிறார். இந்த உச்சிமாநாடுகள் துவங்குவதற்கு முன்னதாக பிரிக்ஸ், பிம்ஸ்டெக் நாடுகளைச் சேர்ந்த தலைவர்களை பிரதமர் வரவேற்று இன்று அறிக்கை வெளியிட்டார். ஃபேஸ்புக் பதிவில் பிரதமர் தெரிவித்திருந்ததாவது: “2016 அக்டோபர் 15-16 தேதிகளில் கோவாவில் எட்டாவது பிரிக்ஸ் உச்சிமாநாடு, முதலாவது பிரிக்ஸ்-பிம்ஸ்டெக் அணுகலுக்கான உச்சிமாநாடு ஆகியவற்றை முன்னின்று நடத்துவதில் இந்தியா மிகவும் மகிழ்ச்சியடைகிறது. பிரிக்ஸ், பிம்ஸ்டெக் நாடுகளைச் சேர்ந்த பத்து தலைவர்களையும் மனமார வரவேற்பதில் நான் மிகுந்த ஆவலுடன் உள்ளேன். இந்தியா – ரஷ்யா வருடாந்திர உச்சிமாநாட்டில் பங்கெடுக்க வருகைதரவுள்ள ரஷ்ய அதிபர் விளாடிமிர் புடின், இருதரப்பு நாடுகளின் உறவுகளை மேம்படுத்த வருகைதரும் பிரேசில் அதிபர் மைக்கேல் டெமர் ஆகியோரை கோவாவில் வரவேற்கின்ற வாய்ப்பும் எனக்குக் கிடைத்துள்ளது. காலங்களைக் கடந்த ரஷ்யாவுடனான முற்றிலும் புதுமையான நட்புறவு, கூட்டணி ஆகியவற்றை மேலும் வலுப்படுத்தவும், உறுதிப்படுத்தவும் ரஷ்ய அதிபர் புடின் அவர்களின் இந்த வருகை நமக்கு ஒரு வாய்ப்பைத் தரவுள்ளது. முக்கியமான கேந்திர விஷயங்களுக்கான கூட்டாளியாக விளங்கும் பிரேசில் நாட்டுடன் புதிய துறைகளில் ஒத்துழைப்பை உருவாக்குவதாக அதிபர் டெமர் அவர்களின் வருகை அமையும். நமது நோக்கங்களுக்குக் குறுக்கே நிற்கும் சர்வதேச, பிரதேச ரீதியான சவால்கள் குறித்து சீனா, தென் ஆப்பிரிக்கா, பிரேசில், ரஷ்யா ஆகிய நாடுகளின் எனது சக தலைவர்களுடன் பயனுள்ள பேச்சுவார்த்தைகளை நடத்துவதிலும் நான் மிகுந்த ஆவலுடன் உள்ளேன். பிரிக்ஸ் அமைப்பின் இந்த ஆண்டிற்கான தலைமைப்பொறுப்பை ஏற்றுள்ள நாடு என்ற வகையில் வர்த்தகம், விளையாட்டு, கல்வி, திரைப்படங்கள், உதவித்தொகைகள், சுற்றுலா உள்ளிட்ட பல்வேறு வகையான துறைகளிலும் மக்களின் பரஸ்பர தொடர்புகளை வளர்த்தெடுப்பதற்கு முக்கியத்துவம் தருவதில் இந்தியா வலுவான முனைப்பை மேற்கொண்டுள்ளது. பிரதிபலிப்பை ஏற்படுத்துகின்ற, கூட்டான, உள்ளடக்கிய தீர்வுகளை வடிவமைப்பதற்கான நமது முயற்சிகளில் நமது மக்களே முக்கியமான பங்குதாரர்களாக இருக்கின்றனர் என்ற நம்பிக்கையே இதில் அடிநாதமாக அமைகிறது. பிரிக்ஸ் அமைப்பின் புதிய வளர்ச்சி வங்கி, அவசர கையிருப்பு ஏற்பாடுகள் போன்ற முன்முயற்சிகளை வெற்றிகரமாக நடைமுறைப்படுத்துவது மட்டுமின்றி, புதிய முன்முயற்சிகளையும் நாங்கள் கோவாவில் துவக்கவிருக்கின்றோம். இந்த பிரிக்ஸ் உச்சிமாநாடானது பிரிக்ஸ் நாடுகளுக்கு இடையேயான ஒத்துழைப்பை வலுப்படுத்துவது மட்டுமின்றி, வளர்ச்சி, அமைதி, நிலைத்தன்மை, சீர்திருத்தம் போன்றவற்றிற்கான நமது பொதுவான நிகழ்ச்சி நிரலை முன்னெடுத்துச் செல்லும் என்பதிலும் நான் மிகுந்த நம்பிக்கை கொண்டுள்ளேன். முதல் முறையாக பிம்ஸ்டெக் அமைப்பின் தலைவர்களான வங்காளதேசம், பூடான், மியான்மர், நேபாளம், இலங்கை, தாய்லாந்து ஆகியவர்களை உள்ளடக்கிய அணுகலுக்கான உச்சிமாநாட்டை இந்தியா நடத்தவிருக்கிறது என்பது குறித்தும் நான் மிகுந்த மகிழ்ச்சி அடைகிறேன். இன்றைய மனித குலத்தின் மூன்றில் இரண்டு பங்கு மக்களை உள்ளடக்கிய நாடுகளின் பிரதிநிதிகள் பங்கேற்கும் இந்த உச்சிமாநாடு ஒத்துழைப்பிற்கான வாய்ப்புகளைப் பயன்படுத்திக் கொள்ளும் என்றும் அவை உரிய பயன்களை அளிக்கும் என்றும் நாம் உறுதியாக நம்புகிறோம். நம்மைச் சூழ்ந்துள்ள பிரச்சினைகளுக்குத் தீர்வுகளைக் கண்டறிய கூட்டாக உறுதிமேற்கொள்ளவும், புதிய கூட்டணிகளுக்கான பாலங்களை உருவாக்கவும் இந்தியா மிகுந்த ஆவலுடன் இருக்கிறது.”
பத்ம விருது பெற்ற திரு.பிரன் குமார் பசக் வழங்கிய பரிசுக்கு பிரதமர் நன்றி

பிரதமர் திரு.நரேந்திர மோடி, பிரபல நெசவாளரும், பத்ம விருது பெற்றவருமான திரு.பிரன் குமார் பசக்-உடனான தமது கலந்துரையாடலை நினைவு கூர்ந்துள்ளதுடன் அவர் அளித்த பரிசுக்கு நன்றி தெரிவித்துள்ளார். பிரதமர் வெளியிட்டுள்ள டுவிட்டர் செய்தியில் கூறியிருப்பதாவது: “திரு.பிரன் குமார் பசக் மேற்கு வங்க மாநிலம் நாடியாவைச் சேர்ந்தவர். மிகச் சிறந்த நெசவாளரான அவர், இந்திய வரலாறு மற்றும் கலாச்சாரத்தில் பல்வேறு அம்சங்களை தாம் உருவாக்கிய சேலைகளில் சித்தரித்துள்ளார். பத்ம விருது பெற்றவர்களுடன் கலந்துரையாடிய போது அவர் எனக்கு அளித்த பரிசை நான் போற்றி மகிழ்கிறேன்”.
1857-ஆம் ஆண்டு நிகழ்வுகளில் பங்கேற்றவர்களின் தலைசிறந்த வீரத்திற்கு பிரதமர் மரியாதை

1857-ஆம் ஆண்டு நிகழ்வுகளில் பங்கேற்றவர்களின் தலைசிறந்த வீரத்திற்கு பிரதமர் திரு நரேந்திர மோடி மரியாதை செலுத்தியுள்ளார். பிரதமர் வெளியிட்டுள்ள சுட்டுரைச் செய்தியில், “1857-ஆம் ஆண்டு இதே நாளில் தொடங்கிய வரலாற்றுச் சிறப்புமிக்க முதல் சுதந்திரப் போர், நமது சக குடிமக்களிடையே தேசப்பற்று உணர்வை மூட்டியதுடன், காலனிய ஆட்சியின் சரிவிற்கும் வழிவகுத்தது. 1857-ஆம் ஆண்டு நிகழ்வுகளில் பங்கேற்ற அனைவரின் தலைசிறந்த வீரத்திற்கு நான் மரியாதை செலுத்துகிறேன்”, என்று தெரிவித்துள்ளார்.
பிரதமர் நாளை உத்தரப்பிரதேசம் செல்லவிருக்கிறார்

பிரதமர் திரு. நரேந்திர மோடி, 29-ம் தேதியன்று உத்தரப்பிரதேசத்தில் உள்ள வாரணாசி மற்றும் காஸிப்பூருக்கு செல்லவிருக்கிறார். இப்பயணத்தின் போது பிரதமர் வாரணாசியில் 6-வது சர்வதேச அரிசி ஆராய்ச்சிக் கழகம், தெற்காசிய மண்டல மையத்தை நாட்டுக்கு அர்ப்பணிப்பார். வாரணாசியில் தீன்தயாள் ஹஸ்தகலா சங்கூலில் நடைபெறும் “ஒரு மாவட்டம், ஒரு உற்பத்திப் பொருள்” மண்டல உச்சிமாநாட்டில் கலந்து கொள்வார். காஸிப்பூரில் மகாராஜா சுகேல்டியோ நினைவு தபால்தலையை வெளியிடும் பிரதமர், பொதுக் கூட்டத்திலும் உரையாற்றுவார். வாரணாசியில் தேசிய விதை ஆராய்ச்சி மற்றும் பயிற்சி மைய வளாகத்தில் அமைக்கப்பட்டுள்ள சர்வதேச அரிசி ஆராய்ச்சிக் கழகம் மற்றும் தெற்காசிய மண்டல மையத்தை பிரதமர் நாட்டுக்கு அர்ப்பணிப்பார். இந்த அமைப்பு, தெற்காசிய மற்றும் சார்க் பிராந்தியத்தில் அரிசி ஆராய்ச்சி மற்றும் பயிற்சிக்கான முக்கிய மையமாக விளங்கும். கிழக்கு இந்தியாவில் அமைக்கப்படும் இந்த முதல் சர்வதேச மையம், இந்தப் பிராந்தியத்தில் நீடித்த அரிசி உற்பத்தி மற்றும் ஒருங்கிணைப்பில் பெரும் பங்களிக்கும் என்று எதிர்பார்க்கப்படுகிறது. சர்வதேச அரிசி ஆராய்ச்சி கழகத்துடனான இந்தியாவின் உறவுகள் 1960-களிலேயே தொடங்கியது. பிலிப்பைன்ஸ் நாட்டின் மணிலாவில் உள்ள இவ்வமைப்பின் தலைமையகத்திற்கு சென்ற முதல் பிரதமர் திரு நரேந்திர மோடி. திரு. மோடி, சென்ற வருடம் நவம்பர் மாதம் இவ்வமைப்பை நேரில் பார்வையிட்டார். அப்போது அவர், அரிசி சம்பந்தப்பட்ட துறையில் புதிய விவசாய யுக்திகள் மற்றும் வேளாண் ஆராய்ச்சியின் வளர்ச்சி பற்றி கலந்துரையாடினார். பிரதமர் வாரணாசியில் உள்ள தீன்தயாள் ஹஸ்தகலா சங்கூலில் நடைபெறவிருக்கும் “ஒரு மாவட்டம், ஒரு உற்பத்திப் பொருள்” மண்டல உச்சிமாநாட்டில் கலந்து கொள்வார். மாநிலத்தின் சிறு மாவட்டங்களுக்கும், நகரங்களுக்கும் உள்நாட்டு வர்த்தகம் மற்றும் கைவினைப் பொருட்களை சென்று சேர்த்து மக்களின் திறனை மேம்படுத்துவதே “ஒரு மாவட்டம், ஒரு உற்பத்திப் பொருள்” திட்டத்தின் நோக்கமாகும். கைவினைப் பொருட்கள், பதப்படுத்தப்பட்ட உணவு வகைகள், பொறியியல் கருவிகள், தரை விரிப்புகள், ஆயத்த ஆடைகள் மற்றும் தோல் பொருட்கள் ஆகியவை இவற்றுள் அடங்கும். இவை, அந்நிய செலாவணியை ஈட்டுவதோடு, மக்களுக்கு வேலை வாய்ப்பையும் வழங்கும்
மிஜோரம் நிறுவன தினத்தையொட்டி அம்மாநில மக்களுக்கு பிரதமர் வாழ்த்து

மிஜோரம் மாநிலமாக நிறுவப்பட்ட தினத்தையொட்டி அம்மாநில மக்களுக்கு பிரதமர் திரு. நரேந்திர மோடி வாழ்த்து தெரிவித்துள்ளார். பிரதமர் தமது டுவிட்டர் பதிவில் கூறியிருப்பதாவது; ‘’ மிஜோரம் மாநில தினத்தையொட்டி, மாநில மக்களுக்கு வாழ்த்துக்கள். துடிப்பான மிஜோ கலாச்சாரம் மற்றும் தேசிய முன்னேற்றத்திற்கு மிஜோரம் அளித்துள்ள பங்களிப்பு இந்தியாவை பெருமை கொள்ள வைத்துள்ளது. மிஜோரம் மக்கள் நல்ல ஆரோக்கியத்துடன், நலமாக வாழ நான் பிரார்த்திக்கிறேன்.’’
ரஷ்ய துணை பிரதமர் டிமிட்ரி ரோகோஜின் பிரதமரை சந்தித்தார்

ரஷ்ய துணைப் பிரதமர் திரு. டிமிட்ரி ரோகோஜின் புது தில்லியில் இன்று பிரதமர் திரு. நரேந்திர மோடியை சந்தித்தார். இந்தியா-ரஷ்யா அரசுகளுக்கிடையேயான ஆணைய கூட்டத்தில் பங்கேற்க திரு. டிமிட்ரி ரோகோஜின் இந்தியாவிற்கு வருகை புரிந்தார். இந்த கூட்டத்திற்கு இந்திய வெளியுறவுத்துறை அமைச்சர் இணை தலைமை தாங்குகிறார். இந்தியா ரஷ்யா இடையேயான இருதரப்பு ஒத்துழைப்பு ஒட்டுமொத்த அளவில் நேர்மறையான முன்னேற்றம் அடைந்து வருவது குறித்து பிரதமர் திரு. நரேந்திர மோடி மனநிறைவு தெரிவித்தார், இரு நாடுகளுக்கு இடையேயான தூதரக உறவுகள் தோற்றுவிக்கப்பட்டு இந்த ஆண்டு 70 வருடங்களை நிறைவு செய்வதைக் கொண்டாடும் நிலையில் இரு நாடுகளுக்கும் இடையே அடிக்கடி உயர்மட்ட அளவிலான பேச்சுவார்த்தைகள் நடைபெற்று வருவதை பிரதமர் பாராட்டினார்.
பெங்களூருவில் ஜெர்மன் அதிபர் ஏஞ்சலா மெர்க்கெலுடன் பிரதமரின் நிகழ்ச்சிகள்

பிரதமர் திரு. நரேந்திர மோடி இன்று பெங்களூருவுக்கு பயணம் மேற்கொண்டார். பெங்களூருவில் போஷ் பொறியியல் மற்றும் கண்டுபிடிப்புக்கான நிறுவனத்தின் ஜெர்மனி நாட்டின் அதிபர் ஏஞ்சலா மெர்க்கெலை பிரதமர் வரவேற்றார். கண் நோய்களை கண்டுபிடிப்பது மற்றும் விபத்தில் பாதிக்கப்பட்டவர்களுக்கு உடனடி உதவிகளை அளிப்பது போன்றவற்றை சாதாரண மக்களுக்கும் உதவும் வகையில் தீர்வுகளை உருவாக்குவது குறித்து அவர்கள் ஆய்வு செய்தார்கள். போஷ் தொழிற்கல்வி மையத்தில் இரண்டு தலைவர்களுக்கும் திறன் மேம்பாடு குறித்து விளக்கப்பட்டது. இந்த மையம் பள்ளிப்படிப்பை இடையில் நிறுத்திய மாணவர்களுக்காக நடத்தப்படுகிறது. பிரதமரும் ஜெர்மனி நாட்டின் அதிபரும் நாஸ்காம் மற்றும் ஃப்ரான்ஹோஃபர் நிறுவனமும் ஏற்பாடு செய்திருந்த வர்த்தக கருத்தரங்கில் கலந்து கொண்டனர். இந்த கூட்டத்தில் பிரதமர் பேசும்போது உலகின் பல நாடுகளில் பொருளாதார மந்த நிலமை காணப்படும்போது இந்தியா பொருளாதாரத்தில் சிறந்து விளங்குகிறது என்று கூறினார். முதலீட்டாளர்களின் நீண்டகால எதிர்பார்ப்புகள் குறித்து பிரதமர் பேசும்போது இந்தியா எடுத்துள்ள நடவடிக்கைகளை விவரித்தார். இந்தியாவில் முதலீடு செய்வதற்கான பல்வேறு வாய்ப்புகள் குறித்தும் அவர் பேசினார். எங்கள் கனவுகளை நாங்கள் நனவாக்க உங்கள் பங்களிப்பு மிகவும் அவசியமாகும். நமது இலக்குகளை விரைவாகவும், திறமையாகவும் அடைய ஜெர்மனி நாட்டு நிறுவனங்களுக்கு சிறந்த வாய்ப்புகளை நாம் அளிக்கிறோம். 50 மில்லியன் வீடுகளை கட்டுவது முதல் 100 நவீன நகரங்களை அளிப்பது வரை வாய்ப்புகள் உள்ளன; ரயில்வே இணைப்புகள் மற்றும் புதிய ரயில்வே நிலையங்களை நவீனப்படுத்துதல் என்பது முதல் கட்டமைப்பு வசதிகளை அளிப்பது வரை; 175 ஜிகா வாட் அளவிற்கு புதுப்பிக்கக்கூடிய எரிசக்தியை உற்பத்தி செய்வது முதல் அவற்றின் பரிமாற்றம் மற்றும் விநியோகம் ஆகியவற்றை உறுதி செய்தல்; தேசிய நெடுஞ்சாலைகள், பாலங்கள், மற்றும் மெட்ரோ ரயில் ஆகியவை. இதுபோன்ற பெரிய அளவிலான உற்பத்தி மற்றும் கட்டமைப்பு வசதியை உருவாக்குவது ஆகியவை எந்த ஒரு நாட்டிலும் இருக்காது. இதுபோன்ற பெரிய அளவிலான திட்டங்கள் உலகில் எந்த நாடும் அளிக்க இயலாது. டிஜிட்டல் இந்தியா மற்றும் திறன் இந்தியா ஆகிய இயக்கங்கள் மூலம் இந்த சக்தியை நாங்கள் பெறுவோம். எங்களது ஆற்றலை முழுவதுமாக வெளிப்படுத்த இந்தியாவில் நிறுவனங்களை அமைக்கும் இயக்கத்தையும் துவக்கி உள்ளோம் என்று பிரதமர் கூறினார். இந்தியாவின் மென்பொருள் உலகில் வன்பொருளை இயக்கும்; திறன்மிகு இந்தியா தொழில்நுட்பத்தை கற்றுத் தேறும்; இந்தியாவில் உள்ள சந்தை உற்பத்தியை ஊக்குவிக்கும் என்றும் பிரதமர் கூறினார். “ஜெர்மனி நாட்டின் பொறியியல் இந்திய தகவல்தொழில்நுட்பம் ஆகியவை இணைந்து உலக தரம்வாய்ந்த பொருட்களை உற்பத்தி செய்ய முடியும் என்ற அதிபர் மெர்க்கலின் தொலைநோக்கு பார்வையை நான் பாராட்டுகிறேன். இந்தியாவை விட்டு அவர் புறப்படும் இச்சமயத்தில் நான் அவருக்கு நன்றி செலுத்துகிறேன். இந்தப் பயணம் பயனுள்ளதாக உள்ளது. இதன் மூலம் இந்தியா மற்றும் ஜெர்மனி நாடுகளுக்கு இடையே உள்ள உறவுகள் புதிய உச்சத்தை எட்டும்” என்று பிரதமர் ட்வீட்டரில் கூறியுள்ளார்.
காமன்வெல்த் போட்டிகள் 2022-இல் மல்யுத்த போட்டியின் 125 கிலோ எடை பிரிவில் வெண்கலப் பதக்கம் வென்ற மோஹித் கிரேவாலுக்கு பிரதமர் வாழ்த்து

காமன்வெல்த் போட்டிகள் 2022-இல் மல்யுத்த போட்டியின் 125 கிலோ எடை பிரிவில் வெண்கலப் பதக்கம் வென்ற மோஹித் கிரேவாலுக்கு பிரதமர் திரு நரேந்திர மோடி வாழ்த்துகளைத் தெரிவித்துள்ளார். ட்விட்டர் பதிவில் பிரதமர் தெரிவித்திருப்பதாவது: “நமது மல்யுத்த வீரர்களின் செயல்திறன் வியப்பூட்டுகிறது! பட்டியலில் மோஹித் கிரேவாலால் மேலும் ஒரு பதக்கம் சேர்க்கப்பட்டுள்ளது. வெண்கலப் பதக்கம் பெற்றுத் தந்துள்ளதன் வாயிலாக அவரது கூரிய கவனம் எடுத்துரைக்கப்படுகிறது. அவருக்கு நல்வாழ்த்துகள். வருங்காலத்தில் மேலும் பல புதிய வெற்றிகளை அவர் குவிப்பார் என்று நம்புகிறேன்.”
குஜராத் முதலமைச்சராக பதவியேற்றுள்ள  திரு பூபேந்திரபாய் படேலுக்கு பிரதமர் வாழ்த்து

குஜராத் முதலமைச்சராக பதவியேற்றுள்ள திரு பூபேந்திரபாய் படேலுக்கு பிரதமர் திரு நரேந்திர மோடி வாழ்த்து தெரிவித்துள்ளார். இது குறித்து பிரதமர் வெளியிட்டுள்ள ட்விட்டர் பதிவில்; “குஜராத் முதலமைச்சராக பதவியேற்றுள்ள திரு பூபேந்திரபாய் படேலுக்கு வாழ்த்துக்கள். அமைச்சர்களாக பதவியேற்றுள்ள அனைவருக்கும் நான் வாழ்த்து தெரிவிக்க விரும்புகிறேன். சக்தி மிகுந்த இந்தக் குழு, குஜராத்தை புதிய வளர்ச்சிப் பாதைக்கு அழைத்துச்செல்லும்” என்று குறிப்பிட்டுள்ளார்.
தொழிற்சாலைகள் (திருத்த) மசோதா, 2016

பிரதமர் திரு. நரேந்திர மோடி தலைமையில் கூடிய மத்திய அமைச்சரவை தொழிற்சாலைகள் (திருத்த) மசோதா 2016ஐ அறிமுகப்படுத்துவதன் மூலம் தொழிற்சாலைகள் சட்டம் 1948ல் 64, 65வது பிரிவை திருத்தி அமைக்கவும், 115வது பிரிவை விளைவுசார்ந்து திருத்தி அமைக்கவும் ஒப்புதல் அளித்துள்ளது. ஏற்கப்பட்டுள்ள திருத்தங்கள் உற்பத்தி துறைக்கு புதிய ஊக்கம் அளிப்பதாகவும், வேலைவாய்ப்புகளை பெருக்கும் விதத்திலும் இருக்கும். காலாண்டுக்கு 50மணி நேரம் என பிரிவு 64ல் இருக்கும் நிலையை திருத்தி 100மணி நேரமாக உயர்த்தியும், பிரிவு 75ல் இருக்கும் 75மணி நேரத்தை 125மணி நேரமாக உயர்த்தியும் திருத்தப்பட்டுள்ளது.
அமெரிக்க வெளியுறவு அமைச்சர் திரு ஜான் கெர்ரி வர்த்தகத் துறை அமைச்சர் திரு பென்னி பிரிட்ஸ்கெர் ஆகியோர் பிரதமர் திரு நரேந்திர மோடியைச் சந்தித்தனர்.

அமெரிக்க வெளியுறவு அமைச்சர் திரு ஜான் கெர்ரிவர்த்தகத் துறை அமைச்சர் திரு பென்னி பிரிட்ஸ்கெர் ஆகியோர் பிரதமர் திரு நரேந்திர மோடியை இன்று சந்தித்தனர். இந்தியாவில் பயணம் மேற்கொண்டுள்ள இந்த 2 அமைச்சர்களும் புது தில்லியில் நேற்று முடிவடைந்த 2 – வது இந்தியா – அமெரிக்கா இடையேயான பாதுகாப்பு முக்கியத்துவம் மற்றும் வர்த்தக பேச்சு வார்த்தைகள் குறித்து பிரதமரிடம் எடுத்துரைத்தனர். 2016 ஜூன் மாதம் பிரதமர் அமெரிக்காவில் பயணம் மேற்கொண்டதன் பின்னர் இரு தரப்பு உறவுகளில் ஏற்பட்டுள்ள முன்னேற்றம் குறித்தும் அவர்கள் விவாதித்தனர். இந்த மண்டலத்திலும் அதற்கு அப்பாற்பட்டும் மேம்பாடு குறித்த அமெரிக்காவின் நெடுநோக்கு குறித்து அமைச்சர் கெர்ரி பிரதமரிடம் எடுத்துரைத்தார். கடந்த 2 ஆண்டுகளில் இந்தியாவுக்கும் அமெரிக்காவுக்கும் இடையே உள்ள முக்கியமான உறவுகள் விரிவாகி வலுப்பட்டிருப்பது குறித்து பிரதமர் மனநிறைவினை தெரிவித்தார். இதனால் ஒத்துழைப்பில் புதிய வாய்ப்புகள் தோன்றியுள்ளன. சமீபத்தில் ஜூன் மாதம் நடைபெற்ற உச்சி மாநாட்டில் அதிபர் ஒபாமாவுடன் மேற்கொள்ளப்பட்ட முடிவுகள் வெற்றிகரமாக நிறைவடைவது மற்றும் விரைவான முன்னேற்றத்தை எதிர் நோக்கி இருப்பதாகப் பிரதமர் தெரிவித்தார். சீனாவில் ஹாங்ஜோ நகரில் நடைபெறவுள்ள ஜி 20 உச்சி மாநாட்டின் போது அதிபர் ஒபாமாவுடன் சந்தித்துப் பேசுவதை ஆவலுடன் எதிர்நோக்கி இருப்பதாகவும் பிரதமர் தெரிவித்தார்.
13 வது பிரிக்ஸ் உச்சி மாநாடு

2021 ஆண்டின் 13 வது பிரிக்ஸ் உச்சி மாநாட்டை இந்தியா தலைமை தாங்கி நடத்துகிறது. அந்த வகையில், செப்டம்பர் 9, 2021 அன்று நடைபெறும் மாநாட்டை பிரதமர் திரு. நரேந்திர மோடி மெய்நிகர் வழியாக தலைமையேற்று நடத்துகிறார். இந்த மாநாட்டில் பிரேசில் அதிபர் திரு ஜெயிர் போல்சொனாரோ, ரஷிய அதிபர் மேதகு விளாடிமிர் புதின், சீன அதிபர் மேதகு ஜின்பிங், தென்ஆப்பிரிக்க அதிபர் மேதகு சிரில் ரமாபோசா ஆகியோர் பங்கேற்கின்றனர். இந்தியாவின் தேசிய பாதுகாப்பு ஆலோசகர், திரு. அஜித் தோவல், புதிய வளர்ச்சி வங்கியின் தலைவர் திரு. மார்கோஸ் ட்ராய்ஜோ, பிரிக்ஸ் வணிக கவுன்சிலின் சார்பு தலைவர் திரு. ஓங்கார் கன்வார், பிரிக்ஸ் மகளிர் வணிக கூட்டமைப்பின் சார்பு தலைவர் டாக்டர். சங்கீதா ரெட்டி ஆகியோர் உச்சிமாநாட்டின் போது பிரிக்ஸ் தலைவர்களிடம் அந்தந்த துறைகளின் கீழ் இந்த ஆண்டு எடுக்கப்பட்ட நடவடிக்கைகள், முடிவுகள் குறித்த அறிக்கைகளை சமர்ப்பிப்பர். ‘பிரிக்ஸ்-15: ஒத்துழைப்பு தொடா்ச்சி, ஒருங்கிணைப்பு மற்றும் ஒருமித்த கருத்துக்கான ‘பிரிக்ஸ்’ நாடுகளிடையேயான ஒத்துழைப்பு’ என்ற கருப்பொருளைக் கொண்டு இந்த ஆண்டிற்கான மாநாடு நடத்தப்படுகிறது. இந்தியா தனது தலைமையின் கீழ் நான்கு முக்கிய முன்னுரிமை பகுதிகளை கோடிட்டுக் காட்டியுள்ளது. அவை, பல தரப்பு நடைமுறையில் சீா்திருத்தம், பயங்கரவாதத்துக்கு எதிரான தீவிர நடவடிக்கை, நிலைத்த வளா்ச்சி இலக்குகளை எட்ட டிஜிட்டல் மற்றும் தொழில்நுட்பத்தைப் பயன்படுத்துவது, மக்களுக்கு இடையேயான பரிமாற்றங்களை விரிவுபடுத்துவது ஆகியவை ஆகும். இதைத்தவிர, கரோனா பாதிப்பு நிலவரம், தற்போதைய சா்வதேச பிரச்னைகள் மற்றும் பிராந்திய விவகாரங்கள் குறித்தும், இந்த மாநாட்டில் தலைவா்கள் தங்கள் கருத்துகளைப் பகிர்ந்துகொள்ள உள்ளனா். ‘பிரிக்ஸ்' உச்சி மாநாட்டுக்கு பிரதமர் திரு மோடி தலைமை தாங்குவது இது 2-வது முறையாகும். முன்னதாக 2016-ம் ஆண்டு கோவாவில் நடந்த மாநாட்டுக்கு அவர் தலைமை தாங்கினார். இந்த ஆண்டு இந்தியா தலைமை தாங்கி நடத்திவரும் உச்சி மாநாடு, பிரிக்ஸின் பதினைந்தாவது ஆண்டு விழாவுடன் ஒத்துப்போகிறது. அது இந்த ஆண்டின் கருப்பொருளிலும் காணப்படுகிறது.
விண்வெளித் துறையில் புதிய ஆய்வுகளை மேற்கொள்ளவும் அமைதியான நோக்கங்களுக்காகவும் இந்தியா மற்றும் நைஜீரியா நாடுகளுக்கு இடையேயான புரிந்துணர்வு ஒப்பந்தத்திற்கு மத்திய அமைச்சரவை ஒப்புதல்

பிரதமர் திரு நரேந்திர மோடி தலைமையில் இன்று நடைபெற்ற மத்திய அமைச்சரவை கூட்டத்தில், விண்வெளித் துறையில் புதிய ஆய்வுகளை மேற்கொள்ளவும் அமைதியான நோக்கங்களுக்காகவும் இந்தியா மற்றும் நைஜீரியா நாடுகளுக்கு இடையேயான புரிந்துணர்வு ஒப்பந்தத்திற்கு அனுமதி வழங்கப்பட்டது. பெங்களூருவில் உள்ள இந்திய விண்வெளி ஆராய்ச்சி நிறுவனம் (இஸ்ரோ) இந்த புரிந்துணர்வு ஒப்பந்தத்தில் கடந்த ஜூன் மாதம் கையெழுத்திட்டது. நைஜீரியாவின் அபுஜாவிலுள்ள தேசிய விண்வெளி ஆராய்ச்சி மற்றும் மேம்பாட்டு முகமை (என்ஏஎஸ்ஆர்டிஏ) கடந்த ஆகஸ்ட் 13-ஆம் தேதி இந்த ஒப்பந்தத்தில் கையெழுத்திட்டது. விவரங்கள்:
கொல்கத்தா உயர்நீதிமன்றத்தின் ஜல்பைகுரி கிளையை அமைக்க மத்திய அமைச்சரவை ஒப்புதல்

பிரதமர் திரு. நரேந்திர மோடி தலைமையிலான அமைச்சரவைக்குழு, கொல்கத்தா உயர்நீதிமன்றத்தின் ஜல்பைகுரி கிளையை அமைக்க ஒப்புதல் அளித்துள்ளது. டார்ஜிலிங், கலிம்பாங், ஜல்பைகுரி மற்றும் கூச் பெஹார் பகுதிகள் இந்த உயர்நீதிமன்றத்தின் ஆட்சி எல்லைக்குள் வரும் என்பது குறிப்பிடத்தக்கது.
அஸாம்கடில் பூர்வாஞ்சல் எக்ஸ்பிரஸ் வழித்தடத்திற்கு பிரதமர் அடிக்கல் நாட்டினார்

உத்தரபிரதேச மாநிலம், அஸாம்கடில் பூர்வாஞ்சல் எக்ஸ்பிரஸ் வழித்தடத்திற்கு பிரதமர் திரு. நரேந்திரமோடி இன்று (14.07.2018) அடிக்கல் நாட்டினார். பெருந்திரளாக கூடியிருந்த மக்களிடையே உரையாற்றிய அவர், இந்த நிகழ்ச்சி மாநிலத்தின் வளர்ச்சிப் பயணத்தில் புதிய அத்தியாயத்தை தொடங்கியிருக்கிறது என்ற வர்ணித்தார். இந்த மாநிலத்தில் சிறந்த தலைமைத்துவத்தைத் தந்துவரும் முதலமைச்சர் யோகி ஆதித்யநாத்தை அவர் பாராட்டினார். மாநிலத்தில் வளர்ச்சியை ஏற்படுத்த இணக்கமான சூழலை உருவாக்க மாநில அரசு செயல்பட்டு வருகிறது என்றும் அவர் குறிப்பிட்டார். சமூகத்தின் பல்வேறு தரப்பினரின் மேம்பாட்டிற்காக மாநில அரசு பணியாற்றி வருகிறது என்றும் அவர் கூறினார். 340 கிலோமீட்டர் தூரமுள்ள பூர்வாஞ்சல் எக்ஸ்பிரஸ் வழித்தடம் பெருநகரங்கள், சிறுநகரங்கள் ஆகியவற்றின் வழியாக கடந்து செல்லும் என்று பிரதமர் தெரிவித்தார். தில்லிக்கும், காஜிப்பூருக்கும் இடையே விரைவான தொடர்பை இது ஏற்படுத்தும் என்றும் அவர் மேலும் கூறினார். இந்த எக்ஸ்பிரஸ் பாதையின் காரணமாக, புதிய தொழிற்சாலைகளும், கல்வி நிறுவனங்களும் உருவாகும் என்றார். இந்தப் பகுதியில் உள்ள வரலாற்று முக்கியத்துவம் வாய்ந்த பகுதிகளில் சுற்றுலாவை இந்த எக்ஸ்பிரஸ் வழித்தடம் மேம்படுத்தும் என்றும் அவர் கூறினார். இன்றைய வளர்ச்சிக்கு இணைப்பு என்பது அவசியமானது என்றும் திரு. நரேந்திரமோடி தெரிவித்தார். நான்காண்டுகளில் உத்தரப்பிரதேசத்தில் தேசிய நெடுஞ்சாலைப் பணிகள் பெரும்பாலும் இருமடங்காகியுள்ளன என்று அவர் கூறினார். இந்தச் சூழலில் வான்வழி இணைப்பு மற்றும் நீர்வழி இணைப்புக்கான முயற்சிகள் பற்றியும் பிரதமர் பேசினார். புதிய வளர்ச்சிக்கான இடமாக நாட்டின் கிழக்குப் பகுதியை உருவாக்குவதற்கான முயற்சி நடைபெற்று வருவதாகவும் அவர் தெரிவித்தார். அனைவரும் இணைவோம் – அனைவரும் உயர்வோம் என்ற தமது தொலைநோக்குத் திட்டம் பற்றி குறிப்பிட்ட பிரதமர், இந்தப் பிராந்தியத்தின் சீரான வளர்ச்சியை வலியுறுத்தினார். டிஜிட்டல் இணைப்பு பற்றி குறிப்பிட்ட அவர், இதுவரை 1 லட்சம் கிராமங்களுக்கு கண்ணாடி இழைத் தொடர்பு அளிக்கப்பட்டிருப்பதாக தெரிவித்தார். மக்களின் வாழ்க்கையை எளிதாக்க இதுவரை 3 லட்சம் பொதுசேவை மையங்கள் தொடங்கப்பட்டிருப்பதாக அவர் தெரிவித்தார். பிரதமர் வீட்டுவசதித் திட்டம், பிரதமர் கிராமச் சாலைத் திட்டம் போன்ற மத்திய அரசின் பிற நலத் திட்டங்கள் பற்றியும் வளர்ச்சிக்கான முன்முயற்சிகள் பற்றியும் பிரதமர் பேசினார். விவசாயிகளுக்கு பயன்தரும் வகையில், குறுவைப் பயிருக்கு குறைந்தபட்ச ஆதரவு விலை உயர்த்தப்பட்டதை அவர் சுட்டிக்காட்டினார். “முத்தலாக்” முறையிலிருந்து இஸ்லாமியப் பெண்களை பாதுகாப்பதற்கான சட்டத்தை நிறுத்தி வைக்க சில சக்திகள் முயற்சி செய்வதை பிரதமர் குறை கூறினார். இந்தச் சட்டத்தை நடைமுறைப்படுத்த உறுதியான முயற்சி மேற்கொள்ளப்படும் என்றும் அவர் தெரிவித்தார். மத்திய அரசுக்கும், உத்தரபிரதேச மாநில அரசுக்கும் தேசமும் மக்களும் மிகவும் உயர்ந்தவை என்று அவர் குறிப்பிட்டார். இந்தப் பகுதியில் நெசவாளர்கள் நலனுக்கு மத்திய அரசு பல்வேறு நடவடிக்கைகளை எடுத்திருப்பதாக பிரதமர் கூறினார். இந்நிலையில், அவர்களுக்கு நவீனக் கருவிகளும், குறைந்த வட்டியில் கடனும், வாரணாசியில் வர்த்தக மையமும் அமைக்கப்பட்டுள்ளதையும் அவர் குறிப்பிட்டார். மாநில அரசு மேற்கொண்டுள்ள முன்முயற்சிகளையும் அவர் சுட்டிக்காட்டினார். —–